रेत परिवहन के लिए नर्मदा में बनाया रास्ता
भास्कर संवाददाता| नसरुल्लागंज
नर्मदा से रेत उत्खनन करने वालों के हौंसले इतने बढ़ गए हैं कि उन्होंने बीच नर्मदा में ही जेसीबी व पोकलेन मशीन चलाकर वाहनों के लिए रास्ता बना दिया है। हर रोज 300 से अधिक छोटे व बड़े वाहन रेत का परिवहन कर रहे हैं और कार्रवाई के नाम पर कुछ नहीं हो रहा है।
इस समय क्षेत्र के नर्मदा तटीय घाट आंबाजदीद, छिपानेर, चौरसाखेड़ी, बड़गांव, डिमावर, सातदेव, सीलकंठ, मंडी, बड़घाट और रामघाट से रेत का कारोबार चल रहा है। माफियाओं ने छिपानेर घाट से फर्जी रायल्टी देकर हजारों ट्रक रेत बेच दी। इसके अलावा घाटों की हालत यह हो चुकी है कि यहां दिन में भी खुलेआम जेसीबी व पोकलेन मशीन चल रही है। इससे बीच नर्मदा में सड़क बन चुकी है।
मजदूरी छोड़ कर रहे रेत का कर रहे कारोबार
नर्मदा तटीय रेत घाटों के केवटों ने अब मनरेगा सहित दैनिक मजदूरी करना बंद कर दिया है। अब यह मजदूर ठेकेदार बन गए हैं, जिन्होंने रेत बेचकर अपनी किश्तियां खरीद ली हैं।
जो प्रतिदिन उन्हें 5 से 10 हजार रुपए का मुनाफा दे रही हैं। क्षेत्रीय मजदूरों के अलावा घाटों पर छिंदवाड़ा, बैतूल, होशंगाबाद, शिवनी, मालवा के मजदूर भी देखे जा सकते हैं, जिनसे काम नगर के ही लोग ठेकेदार बनकर कर रहे हैं।
छिपानेर नर्मदा नदी में बनाई माफियाओं ने अस्थायी सड़क।
मुआवजे के काम में लगा विभाग
इस समय राजस्व विभाग मुआवजा वितरण में लगा हुआ है। यदि नर्मदा में माफियाओं द्वारा सड़क बना ली गई है तो उसे दिखवाया जाएगा। साथ ही माइनिंग विभाग के अधिकारियों के साथ मिलकर संयुक्त रूप से कार्रवाई की जाएगी। -एचएस चौधरी, एसडीएम
हमारे पास नहीं हैं वाहन
इतनी बड़ी संख्या में उत्खन्न हो रहा है, लेकिन विभाग के पास पर्याप्त अमला व वाहन नहीं हैं। यदि वाहन और अमला हमें मिल जाए तो हम बड़ी कार्रवाई कर सकते हैं। -नरेश शुक्ला, डिप्टी मैनेजर खनिज विभाग
hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva